CELEX: 32018R0589
Language: bg
Date: 2018-04-18 00:00:00
Title: Регламент (ЕС) 2018/589 на Комисията от 18 април 2018 година за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на метанола (Текст от значение за ЕИП. )

19.4.2018   
            
            
               BG
            
            
               Официален вестник на Европейския съюз
            
            
               L 99/7
            
         РЕГЛАМЕНТ (ЕС) 2018/589 НА КОМИСИЯТА
   от 18 април 2018 година
   за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на метанола
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 68, параграф 1 от него,
   като има предвид, че:
   
               (1)
            
            
               На 16 януари 2015 г. Полша представи на Европейската агенция по химикали (наричана по-долу „Агенцията“) досие (2) съгласно член 69, параграф 4 от Регламент (ЕО) № 1907/2006 (наричано по-долу „досието по приложение XV“) с цел да започне процедурата по ограничаване, посочена в членове 69—73 от същия регламент. В досието по приложение XV се посочва, че експозицията на метанол в течности за чистачки и в денатуриран алкохол представлява риск за здравето на човека и се предлага да се забрани пускането им на пазара. От досието по приложение XV става ясно, че са необходими действия на равнището на Съюза.
            
         
               (2)
            
            
               Ограничаването, предложено в досието по приложение XV, има за цел да се намалят случаите на тежко отравяне с метанол вследствие на консумация от хронични алкохолици и спорадично — от неалкохолици на течности за чистачки или на денатуриран алкохол, използвани като евтин заместител на алкохол за консумация. Ограничаването се очаква също така да предотврати отравянето с метанол вследствие на случайно поглъщане на течности за чистачки и денатуриран алкохол, включително отравяне на деца. В досието по приложение XV и при обществената консултация са съобщени случаи на отравяне, причинено от поглъщане на течности за чистачки, в седем държави членки и смъртни случаи в поне две държави членки.
            
         
               (3)
            
            
               На 4 декември 2015 г. Комитетът за оценка на риска (наричан по-долу „КОР“) към Агенцията прие своето становище със заключението, че експозицията на метанол в течности за чистачки и в денатуриран алкохол в концентрация, надвишаваща 0,6 тегловни процента, поражда риск от смърт, сериозна токсичност за очите или други сериозни ефекти на отравяне с метанол. КОР препоръча освен това предложеното ограничаване като най-подходяща мярка на равнището на Съюза за справяне с установените рискове по отношение както на ефективността, така и на осъществимостта.
            
         
               (4)
            
            
               На 11 март 2016 г. Комитетът за социално-икономически анализ (наричан по-долу „КСИА“) на Агенцията прие своето становище относно предложеното ограничаване. По отношение на денатурирания алкохол липсата на социално-икономически данни в досието по приложение XV и от обществената консултация означава, че КСИА не може да направи оценка на икономическото въздействие на включването му в предложеното ограничаване. По отношение на течностите за чистачки КСИА счита, че предложеното ограничаване е най-подходящата мярка на равнището на Съюза за справяне с установените рискове от гледна точка на съответните социално-икономически ползи и разходи. Като цяло КСИА счита, че различия в националните законодателства на държавите членки биха могли да нарушат функционирането на вътрешния пазар.
            
         
               (5)
            
            
               По време на процедурата за ограничаването беше проведена консултация с Форума към Агенцията за обмен на информация за прилагане и бяха взети под внимание неговите препоръки — по-специално в предложеното ограничаване да се включат течности, използвани за размразяване на предното стъкло.
            
         
               (6)
            
            
               На 28 април 2016 г. Агенцията представи становищата на КОР и КСИА на Комисията (3). Въз основа на тези становища Комисията стигна до заключението, че наличието на метанол в течностите за чистачки и в течностите за размразяване на предното стъкло представлява неприемлив риск за здравето на човека, по отношение на който трябва да се предприемат действия на равнището на Съюза.
            
         
               (7)
            
            
               На заинтересованите страни следва да се предостави достатъчно време да вземат необходимите мерки, за да спазят предложеното ограничаване, по-специално за да се даде възможност за продажби на запасите и да се гарантира адекватна комуникация вътре във веригата на доставки. Поради това прилагането на ограничаването следва да бъде отложено.
            
         
               (8)
            
            
               Ето защо Регламент (ЕО) № 1907/2006 следва да бъде съответно изменен.
            
         
               (9)
            
            
               Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) № 1907/2006,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение XVII към Регламент (ЕО) № 1907/2006 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 април 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 396, 30.12.2006 г., стр. 1.
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      ПРИЛОЖЕНИЕ
      В приложение XVII към Регламент (ЕО) № 1907/2006 се добавя следното вписване:
      
         
                     
                                 „69.
                              
                              
                                 Метанол
                              
                           CAS № 67-56-1
                     ЕО № 200-659-6
                  
                  
                     Забранява се пускането му на пазара за масовия потребител след 9 май 2018 г. в състава на течности за чистачки или за размразяване на предни стъкла, в концентрация, равна на 0,6 тегловни процента или по-голяма.“